钦定古今图书集成/方舆汇编/职方典/第1107卷 > 福宁州公署考 州志
## 钦定古今图书集成/方舆汇编/职方典/第1107卷 > 福宁州公署考 州志

本州

福宁州治　。明嘉靖四十年十月，倭陷城，尽毁。四十二年，分守金浙檄知州林时芳谓旧治方位不利，改东向，以官地易民地而鼎建之。中正堂，东幕厅，西库藏，翼以方房，前仪门。门之右为寅宾馆，为狱房，右为土地祠。万历七年，知州邝彭龄建谯楼。十二年建申明、旌善二亭。三十一年，重建后堂，接以川堂。四十一年重修。

按察分司　在州东，明洪武九年建。

海道公署　在松山烽火寨左，“弘治十六年建，嘉靖十四年修，万历二十二年重修。”

海防馆　在州西，万历三十年建。

公馆　旧在州西资寿寺内，与“南禅寺内公馆” 同。

青湾巡检司　　　　、大筼筜巡检司　俱洪武二十年建。

高罗巡检司　　　　、芦门巡检司　俱嘉靖八年建。

柘洋巡检司　正统六年建。

税课司　，在县东。元至元二十四年立。洪武二年，改为局，今废。

僧正司　在东门外建善寺。洪武十九年置，今废。

道正司　在北门外元妙观。洪武十五年置，今废。

阴阳学　“在州治西，洪武十九年建，今废。” 医学　，在察院前。“旧在州西，洪武十九年建，嘉靖九年徙建，今废。”

际留仓　在仪门内，旧在州治东，元至元中置。洪武中徙今所。

预备仓　在州治内外三所：曰“井头仓” 、“潋村仓” 、“古县仓” ，永乐四年建，今俱废。

广宁仓　在州治西北隅，原属卫，明正统后改属有司。

省仓　在州治东南

大金仓　在大金城中，原属卫，正统中改属有司。

惠民药局　旧医学，今废。

养济院　旧名“贫子营” ，在西城六禅巷，元末废。明嘉靖间重建。十五年，知州谢廷举增建福安县治　。宋淳祐五年，县令郑黼创于扆山凤顶之下，即今长溪西乡尉衙地。九年，县令林子勋踵成之。元至元十三年毁。至大四年，主簿胡琏，至正三年县令赵元善俱重建。明洪武八年，知县崔孚新之。天顺六年，知县陈谟重修，久而复坏。弘治四年，知县王𣆐建正厅、燕堂、仪仗库、幕厅。先是，至正三年，赵元善允邑民连显卿请，建仪门三间，在正厅前。正德元年，显卿七世孙克勤、克颜重建。正德十三年，知县于震建典史厅及吏廨，移仪门进五丈许，以其地建谯楼。十五年，州判李长署邑，立戒石亭于甬道中。嘉靖六年，知县韩洲建狱于仪门之右。十一年，知县唐仕建令、丞、簿、尉宅。三十八年四月，倭陷县公署俱火，仅存簿、典二宅，亦旋坏。三十九年，知县卢仲佃建正堂，扁其上曰“恺悌” ，扁燕堂曰“临汝” ，曰“礼宾。” 左为“帑藏” ，为火药库，堂右南面为仪仗库。幕厅在厅事之东，扁曰“省思” ，曰“赞政。” 知县宅旧在正堂西，乃移而中。县丞厅在东偏，旧与幕厅平列，移正北三丈，与主簿西偏之厅相对。二宅各在本厅之后。万历九年，簿员裁减，厅废。典史厅在丞厅之南三十步。典史宅亦在厅后。诸吏廨在戒石亭左右。万历九年，水坏尉厅，馀公署以址高不坏。二十三年，知县陆以戴为积谷日多，旧时于仪门空房权宜收贮，今损坏，乃以原裁簿厅旧址，建仓六间，又修理旧厫六间，又于仓后空地增建十间。复以监房坏于九年之水，向将谯楼及仓所羁候，遇有重囚寄禁州狱，因仍日久，虑有疏虞，乃建狱于仪门西之旧地，瓦屋棘垣，规制严密。既而建旌善、申明亭、延宾馆诸吏廨。三十七年，署县衷时敕建川堂厅事后。

宁德县　治，闽龙启元年置。初议设于四都陈塘洋，后以土疏水轻，乃建于白鹤洋，即感德场之故地也。岁久倾圯。宋建炎四年，县令赵诜之建。元至元二十一年毁，明年，县尹徐卯孙建。明洪武十年，知县朱政以其规制简陋，乃重建。弘治四年，知县徐黼乃建谯楼于仪门之前，环砌石墙护之。弘治十五年，主簿江镕建后堂于正堂之北，扁曰“忠爱堂” ，左右翼以库房。正德三年戊辰，火灾大作，官舍民庐，悉为煨烬，仅存谯楼一座以护之，石墙也。正德七年，知县熊翀重建正堂、后堂，官衙、吏舍诸缮悉备，其规制宏丽，敻出异常。嘉靖四十年，倭夷破城，县治丘墟。四十三年，知县林时芳从新肇造，旧址南向。分守金公浙都督戚继光病其虎山高迫，龙首低垂，朱雀斜飞，风气不聚，乃定命而东向焉。开拓基址，有碍民居者，以官地易之。中建正堂三间，扁曰“若保。” 幕厅一间在堂东，藏库一间在堂西。吏曹卷房一十四间，分列于堂下左右。中为墀道，前立戒石亭，又前建仪门五间。知县宅二座，在正堂之北。东为县丞宅，西为主簿宅，各二座。典史宅亦二座，在丞宅之南。吏舍二十馀间，在簿宅之南。狱房在仪门之西。土地祠在仪门之左。寅宾馆在仪门右。万历七年，知县邝彭龄建谯楼三间于仪门之南。十二年，知县高愈谦建“申明” 、“旌善、总铺” 、“惠民药局” 各三间，对峙于谯楼之前。万历十七年，知县舒应元莅任，一扫故陋，凡创造之未备者增之，未善者易之，逼窄者恢拓而张大之。